Ανακοίνωση του Ελληνικού Κτηματολογίου σχετικά με τη διακοπή των ψηφιακών υπηρεσιών

Αναρτήθηκε στις 27.6.2025

Το Ελληνικό Κτηματολόγιο ενημερώνει για τα αίτια της προσωρινής διακοπής λειτουργίας των ψηφιακών του υπηρεσιών.

Κατά τη διάρκεια τεχνικού ελέγχου, διαπιστώθηκαν δυσλειτουργίες σε κρίσιμο σύστημα αποθήκευσης του κεντρικού πληροφοριακού περιβάλλοντος. Η αστοχία δεν σχετίζεται με κυβερνοεπίθεση ή απώλεια δεδομένων, αλλά με τεχνικό σφάλμα του αποθηκευτικού εξοπλισμού.

Ύστερα από τεχνική αξιολόγηση, αποφασίστηκε προληπτικά η προσωρινή παύση λειτουργίας, προκειμένου να διασφαλιστεί η ακεραιότητα των δεδομένων και να μεταφερθεί η λειτουργία σε νέο σύστημα αποθήκευσης, το οποίο έχει ήδη εγκατασταθεί.

Η αποκατάσταση προχωρά βάσει οργανωμένου σχεδίου, σε συνεργασία με τεχνικές ομάδες του Κτηματολογίου αλλά και κορυφαίων εταιρειών πληροφορικής, με συνεχή τεχνική επίβλεψη.

Πρόοδος τεχνικών εργασιών:

● Ολοκληρώθηκε η εγκατάσταση του νέου αποθηκευτικού συστήματος, πλήρως συμβατού με τις επιχειρησιακές απαιτήσεις.

● Βρίσκεται σε εξέλιξη η μεταφορά όλων των δεδομένων στο νέο περιβάλλον.

● Όλα τα δεδομένα του Κτηματολογίου παραμένουν απολύτως διασφαλισμένα στο πρωτεύον και εφεδρικό σύστημα.

● Ολοκληρώθηκε η λήψη ενός πλήρους αντιγράφου ασφαλείας της βάσης δεδομένων για πρόσθετη ασφάλεια.

● Δεν υφίσταται κίνδυνος για συναλλαγές πολιτών.

Πράξεις που υποβλήθηκαν και έλαβαν αριθμό πρωτοκόλλου πριν τη διακοπή της λειτουργίας των ψηφιακών υπηρεσιών παραμένουν απολύτως έγκυρες, χωρίς καμία συνέπεια για τους συναλλασσόμενους.

Έχουν επίσης εκδοθεί αποφάσεις που διασφαλίζουν πλήρως όλες τις προθεσμίες για πολίτες και επαγγελματίες, καθ’ όλη τη διάρκεια της διακοπής.

Οι εργασίες συνεχίζονται με προτεραιότητα στην ασφάλεια και τη σταθερή επαναφορά της λειτουργίας.

Ευχαριστούμε για την κατανόηση και την εμπιστοσύνη.